b'\n_START_ARTICLE_\nBonifaciu Florescu\n_START_SECTION_\nVia\xc8\x9b\xc4\x83 timpurie, educa\xc8\x9bie\n_START_PARAGRAPH_\nA fost fiul nelegitim al lui Nicolae B\xc4\x83lcescu \xc8\x99i al Alexandrinei (Luxi\xc8\x9ba) Florescu, fiica marelui logof\xc4\x83t Iordache Florescu. Asupra leg\xc4\x83turii fiicei lor, pe care o considerau o mezalian\xc8\x9b\xc4\x83, Flore\xc8\x99tii au ascuns adev\xc4\x83rul, \xc3\xaen timp ce B\xc4\x83lce\xc8\x99tii au recunoscut paternitatea copilului. Luxi\xc8\x9ba Florescu \xc8\x99i-a adoptat \xc3\xaen 1858 propriul fiu \xc8\x99i s-a \xc3\xaengrijit de educa\xc8\x9bia lui. A fost elev la Liceul Louis-le-Grand din Paris, dup\xc4\x83 care a urmat Facultatea de Litere la Academia din Rennes, ob\xc8\x9bin\xc3\xa2nd, \xc3\xaen 1872, licen\xc8\x9ba. Vine \xc3\xaen \xc8\x9bar\xc4\x83 \xc3\xaen 1873. Prin concurs, este numit profesor \xe2\x80\x9eprovizor" la Catedra de istorie universal\xc4\x83 critic\xc4\x83 de la Facultatea de Litere din Ia\xc8\x99i. Titu Maiorescu \xc3\xael destituie \xc3\xaen 1874. Este profesor de istorie \xc8\x99i de limba \xc8\x99i literatura francez\xc4\x83 la Liceul \xe2\x80\x9eSf\xc3\xa2ntul Sava\xe2\x80\x9d din Bucure\xc8\x99ti. A mai predat franceza la Gimnaziul \xe2\x80\x9eMihai Viteazul", la Liceul Militar \xc8\x99i la Seminarul Nifon din capital\xc4\x83.\n_START_SECTION_\nLucr\xc4\x83ri, opera\n_START_PARAGRAPH_\nAutor de manuale, al unui dic\xc8\x9bionar (1894) \xc8\x99i al unei antologii (La Poesie lyrique francaise du X-eme au XX-eme siecle, 1895), editor \xc8\x99i comentator al lui Buffon (Discours sur le style, 1884), istoric al literaturii franceze (Histoire de la litterature francaise jusqu\'a Malherbe, 1892), Florescu a desf\xc4\x83\xc8\x99urat \xc8\x99i o insistent\xc4\x83 activitate jurnalistic\xc4\x83. Membru al Partidului Liberal, prieten cu Pantazi Ghica \xc8\x99i colaborator la gazetele acestuia, s-a num\xc4\x83rat \xc3\xaentre cei care au f\xc4\x83cut o opozi\xc8\x9bie categoric\xc4\x83 Junimii \xc8\x99i lui Titu Maiorescu: figureaz\xc4\x83 \xc3\xaen aproape toate foile antijunimiste (\xe2\x80\x9eRom\xc3\xa2nul", \xe2\x80\x9eTranzac\xc8\x9biuni literare \xc8\x99i \xc8\x99tiin\xc8\x9bifice", \xe2\x80\x9eRevista contimporan\xc4\x83", \xe2\x80\x9eStindardul") \xc8\x99i, \xc3\xaempreun\xc4\x83 cu Al. Macedonski, ini\xc8\x9biaz\xc4\x83 editarea \xe2\x80\x9eLiteratorului". A fondat \xe2\x80\x9ePortofoliul rom\xc3\xa2n" \xc8\x99i \xe2\x80\x9eDuminica" (al\xc4\x83turi de I.C. S\xc4\x83vescu); a condus \xe2\x80\x9e\xc8\x9aara literar\xc4\x83", a \xc3\xaentemeiat \xe2\x80\x9eRevista albastr\xc4\x83" \xc8\x99i \xe2\x80\x9eBiblioteca omului de gust". A colaborat la \xe2\x80\x9eRevista oriental\xc4\x83", \xe2\x80\x9eRom\xc3\xa2nia literar\xc4\x83", \xe2\x80\x9eNuvelistul", \xe2\x80\x9eRevista literar\xc4\x83", \xe2\x80\x9eVestea", \xe2\x80\x9ePele\xc8\x99ul", \xe2\x80\x9eAnalele literare" etc. \xc3\x8en 1894 a scos s\xc4\x83pt\xc4\x83m\xc3\xa2nalul \xe2\x80\x9eDacia viitoare"._NEWLINE_Publicistul se arat\xc4\x83 preocupat de istoria \xc8\x99i literatura popoarelor. Scrie despre Revolu\xc8\x9bia francez\xc4\x83, \xc3\xael intereseaz\xc4\x83 Istoria \xc3\xaen c\xc3\xa2ntecele poporane, sus\xc8\x9bine rubrici ca \xe2\x80\x9eRevista politic\xc4\x83" \xc8\x99i \xe2\x80\x9eRevista \xc8\x99tiin\xc8\x9belor". D\xc4\x83 un Curs facultativ de istorie modern\xc4\x83 critic\xc4\x83 (1875) \xc8\x99i un Memento de istorie universal\xc4\x83 sau Istoria \xc3\xaen tablouri (1883). \xc3\x8en \xe2\x80\x9eLiteratorul" i-a ap\xc4\x83rut o suit\xc4\x83 de Studii literare, reproduse \xc3\xaen dou\xc4\x83 volume (1892-1893). Didactice, greoaie, dar dovedind o bun\xc4\x83 cunoa\xc8\x99tere a culturii antice, studiile judec\xc4\x83 literatura vremii \xc3\xaen raport cu idealul clasic al criticului: naturalismul e acuzat c\xc4\x83 anuleaz\xc4\x83 prin \xc3\xaent\xc3\xa2mpl\xc4\x83tor caracterul de generalitate al artei (Frumos, gra\xc8\x9bios, sublim), parnasianismul este respins, \xc3\xaentruc\xc3\xa2t excesul formal ar anula mi\xc8\x99carea ideii \xc8\x99i \xe2\x80\x9esim\xc8\x9b\xc4\x83m\xc3\xa2ntul" (Despre poezia descriptiv\xc4\x83)._NEWLINE_Florescu utilizeaz\xc4\x83 no\xc8\x9biuni \xc8\x99i defini\xc8\x9bii din Buffon, teoretizeaz\xc4\x83 asupra apropierii dintre pictur\xc4\x83 \xc8\x99i poezie, dar \xc8\x99i asupra armoniei imitative. Mereu limitat \xc3\xaen aprecieri de dogma sa clasicist\xc4\x83 (poeziile lui Nerval sunt \xe2\x80\x9ebizareriile min\xc8\x9bii sale bolnave", Baudelaire nu este niciodat\xc4\x83 citat), emite uneori \xc8\x99i observa\xc8\x9bii interesante, cum ar fi cea despre importan\xc8\x9ba decorului \xc3\xaen romantism, parnasianism, simbolism. C\xc3\xa2nd iese din chingile metodei pentru a analiza o oper\xc4\x83 (Gr. Alexandrescu, Al. Vlahu\xc8\x9b\xc4\x83 etc.), comentatorul nu trece dincolo de examenul versifica\xc8\x9biei. Pre\xc8\x9buie\xc8\x99te, \xc3\xaen literatura rom\xc3\xa2n\xc4\x83, numai scriitorii pe care cercul \xe2\x80\x9eLiteratorului" \xc8\x99i-i recuno\xc8\x99tea ca \xc3\xaenainta\xc8\x99i: Ion Heliade-R\xc4\x83dulescu, Grigore Alexandrescu, Dimitrie Bolintineanu, \xc3\xaen timp ce Mihai Eminescu \xc8\x99i Ion Slavici sunt ironiza\xc8\x9bi, f\xc4\x83r\xc4\x83 inteligen\xc8\x9b\xc4\x83. Eminescu, care a crezut c\xc4\x83 sub pseudonimul Rienzi se ascundea Florescu, a r\xc4\x83spuns atacurilor din \xe2\x80\x9eLiteratorul" cu o Epistol\xc4\x83 deschis\xc4\x83 c\xc4\x83tre homunculul Bonifaciu (r\xc4\x83mas\xc4\x83 \xc3\xaen manuscris \xc3\xaen timpul vie\xc8\x9bii poetului, ea con\xc8\x9bine germenii Scrisorii II). Unui examen negator sunt supuse scrierile lui Maiorescu \xc3\xaen dou\xc4\x83 articole, intitulate \xe2\x80\x9eDespre stil\xe2\x80\x9d; este proclamat\xc4\x83 tenden\xc8\x9bios lipsa, la noi, a unei critici literare.\n_START_SECTION_\nPoet \xc8\x99i traduc\xc4\x83tor\n_START_PARAGRAPH_\nFlorescu a scris versuri \xc3\xaen rom\xc3\xa2n\xc4\x83 (Ritmuri \xc8\x99i rime, 1892) \xc8\x99i \xc3\xaen francez\xc4\x83 (Quelques vers. Au profit des bless\xc3\xa9s, 1877); c\xc4\x83znite jocuri prozodice, ele au contribuit totu\xc8\x99i la \xc3\xaemp\xc4\x83m\xc3\xa2ntenirea unor forme fixe. Poemul \xc3\xaen proz\xc4\x83, cultivat la \xe2\x80\x9eLiteratorul", este \xc3\xaencercat, dup\xc4\x83 model francez, \xc3\xaen Aquarele \xc8\x99i poezii \xc3\xaen proz\xc4\x83 (1894) \xc8\x99i \xc3\xaen c\xc3\xa2teva Sanguine rom\xc3\xa2ne\xc8\x99ti, anexate Sanguinelor traduse din Catulle Mend\xc3\xa8s (1889). Florescu a fost un con\xc8\x99tiincios popularizator al literaturii franceze, iar prin intermediul francezei a asigurat rubrica de t\xc4\x83lm\xc4\x83ciri din \xe2\x80\x9ePortofoliul rom\xc3\xa2n", \xe2\x80\x9ePovestitorul", \xe2\x80\x9eDuminica", \xe2\x80\x9eLiteratorul", \xe2\x80\x9eBiblioteca familiei" cu texte din Alexander Pope, Pierre de Ronsard, Voltaire, Moli\xc3\xa8re, Alfred de Musset, Henri Murger, Walter Scott, Johan Ludvig Runeberg, Jos\xc3\xa9 Mar\xc3\xada de Heredia, Theodore de Banville, Edgar Allan Poe, Henry Wadsworth Longfellow, S\xc3\xa1ndor Pet\xc5\x91fi, din folclorul rus, chinez, albanez, indian, italian._NEWLINE_Lui Florescu i se datoreaz\xc4\x83 prima traducere \xc3\xaen rom\xc3\xa2n\xc4\x83 a volumului Nevrozele, scris de Maurice Rollinat. Tot Florescu a tradus pentru prima dat\xc4\x83 \xc3\xaen rom\xc3\xa2n\xc4\x83 povestirea Faptele \xc3\xaen cazul domnului Valdemar, scris\xc4\x83 de Edgar Allan Poe.'